Poliitikaanalüüs ja aruandlus:

Keskuse koostatud perioodi 2010–2014 kutsehariduse ja -koolituse eesmärkide saavutamisel tehtud edusammude ülevaate leiud olid aluseks kutseharidusjuhtide vahelistele Kreeka ja Itaalia eesistumisperioodil ja kutseõppe nõuandekomitee koosolekutel toimunud poliitilistele aruteludele. Nimetatud leiud kanti ette ka Cedefopi/hariduse ja kultuuri peadirektoraadi 29.—30. septembril 2014 toimunud konverentsil. Keskus aitas kindlaks määrata ka kutsehariduse ja -koolituse uued prioriteedid. Keskus avaldas riiklike kutsehariduse ja -koolituse süsteemide lühikokkuvõtted (Spotlights on VET) ja koostas kõigi ELi liikmesriikide ning Norra ja Islandi kohta poliitika elluviimist kajastavad üksikasjalikud riikide ülevaated. See teave oli aluseks 2014. aasta Euroopa poolaasta riigipõhistele soovitustele. Cedefop kasutas haridus- ja koolituspoliitika edenemise ühises hindamisraamistikus oma põhjalikku kutsehariduse ja -koolituse poliitika alast teavet kutsehariduse ja -koolitusasutuste lõpetanute tööalase konkurentsivõime tugevdamiseks tehtavate riiklike jõupingutuste tutvustamiseks (avaldati hariduse ja koolituse valdkonna 2014. aasta ülevaates). Avaldati valik poliitikaga seotud kutsehariduse ja -koolituse statistilisi näitajaid. Nimetatud näitajad hõlbustavad iga liikmesriigi olukorra hindamist. Cedefop esitas OECD olulisimas väljaandes Education at a Glance täiskasvanute oskusi käsitleval uuringul põhinevad näitajad.

Ühised Euroopa vahendid, kvalifikatsioonid ja õpitulemused

Cedefop koordineeris koos Euroopa Komisjoniga Euroopa kvalifikatsiooniraamistiku nõuanderühma ja analüüsis riikliku kvalifikatsiooniraamistiku arenguid 36 riigis. Tulemused avaldati märgukirjas Qualifications frameworks: expanding influence, persisting obstacles. Jätkati EQAVETi ja ECVETi toetamist. Veebis avaldati 2014. aasta versioon Euroopa andmekogu mitteformaalse ja informaalse õppe valideerimise kohta, millega hõlmati 33 Euroopa riiki. Cedefop avaldas ka märgukirja The validation challenge: how close is Europe to recognising all learning? Keskuse hallatava ja 27s keeles koostatud Europassi veebisaidi külastuste arv (alates selle käivitamisest) küündis 102 miljonini (2014: 21,7 miljonit; 2013: 20,1 miljonit). Kasutajad on loonud 47 miljonit CVd veebis (2014: 13,1 miljonit; 2013: 9,8 miljonit). Cedefop viis läbi sihtotstarbelise uuringu Euroopa vahendite vahelise sünergia suurendamiseks ja arutas selle leide kõrgetasemelisel konverentsil (Thessalonikis 28. ja 29. novembril). Cedefop koordineeris 2013.–2014. õppeaastal 34 riigi 2 709 haridus- ja kutsehariduskoolituse spetsialisti viimased 245 õppekülastust (programm lõppes septembris 2014).

Täiskasvanuharidus, üleminekud ja praktika

Euroopa Õpipoisiõppe Liidu toetamiseks tugevdas Cedefop praktikalaadse tööpõhise õppe arendamisalast koostööd Euroopa tasandil ja liikmesriikide vahel ja vaatas läbi erinevates riikides praktika arendamise ja suurendamise võimalused. Cedefop ja Euroopa Komisjon korraldasid konverentsi Steering Partnerships for Growth (Thessalonikis 7. ja 8. mail), et aidata riikidel leida potentsiaalseid partnereid, kes aitaksid välja töötada praktikakavasid. Nimetatud konverentsiks avaldas Cedefop märgukirja Developing apprenticeships. Aitamaks noortel inimestel ja töötajatel juhtida tööturustaatuste vahelist liikumist ja saavutada tööturul positiivseid tulemusi, avaldas Cedefop uuringu Navigating difficult waters: learning for career and labour market transitions.

Oskuste analüüs

2014. aastal võttis Cedefop üle vastutuse ELi oskuste ülevaate eest. Cedefop avaldas veebis oma viimased oskuste nõudluse ja pakkumise prognoosid (aastateks 2013–2015) ja osales maailma majandusfoorumi ülemaailmse tööhõive tegevuskava nõukogu (mille liige Cedefop oli perioodil 2012–2014) aruande Matching skills and labour market needs in the world economy – Building Social Partnerships for Better Skills and Better Jobs koostamises; aruanne kanti ette Davos-Klostersis. Avaldati märgukiri Skills mismatch: more than meets the eye. Teine Cedefopi/OECD keskkonnahoidlike oskuste foorum korraldati veebruaris Pariisis. Koos Euroopa Koolitusfondi ja Rahvusvahelise Tööorganisatsiooniga koostati suunised oskustega seotud vajaduste prognoosimiseks. Keskus korraldas koos Rahvusvahelise Tööorganisatsiooni rahvusvahelise koolituskeskusega koolituskursuse oskustega seotud vajaduste prognoosimise ja neile vastamise kohta. Cedefop andis oma panuse OECD ja Euroopa Liidu väljaandesse Matching economic migration with labour market needs.

Organisatsiooni tegevuse mõju

Tulemuslikkuse põhinäitajad annavad tunnistust organisatsiooni tegevuse suurest mõjust: Cedefopi tööd tsiteeritakse olulisel määral 97s ELi poliitikadokumendis. Cedefop andis poliitika elluviimise toetamiseks eesistujariigi üritustel ja ELi tasandi kõrgetasemeliste huvirühmade koosolekutel nõu ja ekspertteadmisi (164 korral). Cedefop korraldas 69 konverentsi, töötuba ja koosolekut ELi ja liikmesriikide asutuste kõrgetasemelistele esindajatele. 92 % osalejatest pidas neid üritusi väga heaks või heaks. Ligikaudu 6 00 000 Cedefopi väljaannet laaditi alla, sh 71 000 poliitikakujundajatele suunatud ja kaheksas keeles avaldatavat märgukirja. See viitab suurele huvile keskuse loodavate teadmiste ja käsituste suhtes. Cedefopi töö kohta avaldati 745 artiklit Euroopa juhtivates meediaväljaannetes, sh Die Welt, Times Educational Supplement ja El País. Cedefopi väljaandeid ja uuringuid tsiteeriti akadeemilistes/teaduslikes ajakirjades (413 tsitaati aastatel 2013–2014).

Lisateave veebilehel www.cedefop.europa.eu (2014. aasta aastaaruanne ja tegevusaruanne).